Document ID: 32006R0066

KOMISIJOS REGLAMENTAS (EURATOMAS) Nr. 66/2006
2006 m. sausio 16 d.
dėl tiekimą reglamentuojančio skyriaus taisyklių netaikymo tais atvejais, kai perduodamas nedidelis rūdos, žaliavų ar specialių skiliųjų medžiagų kiekis
EUROPOS BENDRIJŲ KOMISIJA,
atsižvelgdama į Europos atominės energijos bendrijos steigimo sutartį, ypač į jos 2 straipsnio d punktą ir 74, 77, 124 bei 161 straipsnius,
kadangi:
(1)
1966 m. lapkričio 29 d. Komisijos reglamentas Nr. 17/66/Euratomas dėl Tiekimo skyriaus taisyklių netaikymo tais atvejais, kai perduodamas nedidelis rūdos, žaliavų ar specialiųjų skiliųjų medžiagų kiekis (1), buvo iš esmės keičiamas (2). Siekiant aiškumo ir racionalumo minėtas reglamentas turėtų būti kodifikuotas.
(2)
Bendrijos branduolinių medžiagų tiekimo sąlygos leidžia taikyti Sutarties 74 straipsnyje numatytą išimtį taip, kad visiems vartotojams rūda, pirminės medžiagos ir specialios skiliosios medžiagos būtų tiekiamos reguliariai ir tinkamai,
PRIĖMĖ ŠĮ REGLAMENTĄ:
1 straipsnis
Sutarties II antraštinės dalies VI skyriaus nuostatos netaikomos rūdoms, urano ir torio žaliavoms toliau nurodytais atvejais:
a)
gabenant Bendrijos viduje ir importuojant į Bendriją tokį jų kiekį, kuris pagal vieną sandorį neviršija 1 tonos urano ir (arba) torio, nustačius metinį 5 tonų limitą vienam vartotojui kiekvienos šių medžiagų atžvilgiu;
b)
eksportuojant iš Bendrijos tokį jų kiekį, kuris neviršija 1 tonos urano ir (arba) torio, nustačius metinį 5 tonų limitą vienam eksportuotojui kiekvienos šių medžiagų atžvilgiu.
2 straipsnis
Gabenant Bendrijoje, įvežant į ją ir išvežant iš jos specialias skiliąsias medžiagas, Sutarties II antraštinės dalies VI skyriaus, reglamentuojančio tiekimą, nuostatos netaikomos, jeigu jų kiekis, išreikštas elementu, vienam sandoriui yra ne didesnis kaip 200 gramų urano 235, urano 233 arba plutonio ir neviršija 1 000 gramų bet kurios šių medžiagų limito vienam naudotojui per metus. Įvežant ir išvežant medžiagas, šis apribojimas taikomas atsižvelgiant į bendradarbiavimo susitarimų, kuriuos Bendrija sudaro su trečiosiomis šalimis, nuostatas.
3 straipsnis
Asmuo, importuojantis arba eksportuojantis tokias medžiagas, ir tiekėjas, gabenantis jas Bendrijos viduje pagal 1 ir 2 straipsniuose numatytas išimtis, kas ketvirtį pateikia Tiekimo agentūrai ataskaitą apie tokiu būdu atliktus sandorius, nurodydamas tokią informaciją:
a)
tiekimo sutarties sudarymo datą;
b)
susitariančiųjų šalių pavardes arba pavadinimus;
c)
medžiagos pagaminimo vietą;
d)
produktų chemines ir fizines (arba chemines, arba fizines) savybes;
e)
kiekį metriniais vienetais;
f)
kaip panaudotos ar kaip ketinama naudoti šias rūdas, žaliavas ir specialias skiliąsias medžiagas.
Pirmos pastraipos e punkte minėtose ataskaitose pateikiant informaciją apie rūdas ir pirmines medžiagas turi būti nurodytas urano arba torio kiekis kilogramais, o pateikiant informaciją apie specialias skiliąsias medžiagas - urano 233, urano 235 arba plutonio kiekis gramais. Skaičiai turintys dešimtainę trupmeną suapvalinami iki kito mažesnio arba didesnio sveikojo skaičiaus priklausomai nuo to, ar dešimtainė trupmena yra didesnė ar mažesnė už 0,5. Kai dešimtainė trupmena yra 0,5, skaičius suapvalinamas iki kito didesnio arba mažesnio sveikojo skaičiaus priklausomai nuo to, ar skaitmuo esantis prieš dešimtainės trupmenos kablelį yra lyginis ar nelyginis.
Mėnesinės ataskaitos Agentūrai pateikiamos per mėnesį pasibaigus kiekvienam ketvirčiui, per kurį buvo atlikti šiame reglamente nurodyti sandoriai.
4 straipsnis
Reglamentas Nr. 17/66/Euratomas yra panaikinamas.
Nuorodos į panaikintą reglamentą laikomos nuorodomis į šį reglamentą, ir skaitomos pagal II priede pateiktą atitikmenų lentelę.
5 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 16 d.

Labels: 12
3
14